
L 
O Volapükaflens Valöpo ! 


Ko lied gretik mutob nunön olis dö dead, ün lifayel züldegbalid, pädana 
Martin Billinger, röletan Datuvala. Älödom in dom, kö J. M. Schleyer ilödom 
in zif Konstanz, sevabo: Schottenstrasse 37. Cifal obas jenöfo äspodom ko om 
ünü yels 1979 - 1982 medü pük latinik. 


Datuval id esedom obe penedi sököl tefü redakapened at mula lätik :- 


"Cedü ob, binol tu glumik tefü benosek Sperantapüka e tumödiko 
leloböl püki Interlingua. No sagol us kikodo digos studön Volapüki. Medü 
stud püka obsik: ninikoy degyelis Yuropa bü tumyel; lifoy sogedi, kel 
dramatiko nämikon e fibikon, daluvalavi (= microcosm) sogedas e menemas 
valik; reidoy vobotis literata smalik e nekösömikis, ab jönikis; logoy medis ad 
bumön e kobopladön vödis, kels yufons ad bumön e kobopladön tikodis. 


Nosi sagol dö pük bevünetik jönik levönik e nudelik, Latin. Dü yeltums 
teldeg pük papükon in Yurop valik e dü yeltums lul in Nulavol. Adelo pük 
latinik pagebon in buks, peneds, gaseds, bevüresod ko literat valasotik ai nulik. 
Ai lämoy Latini in Juls, ab no Sperantapüki e nemödiküno püki Interlingua. 
Püki Interlingua pösods vemo nemödiks sevoms. 


Kanoy do välön püki vemo valemik bevü püks Sperantapük e Latin, 
kelas spikans binons mödiks e nämiks." 


If vilols bespikön dini at, sedolsös, begö! küpetis tefik olas lü redakan 
len ladet löpik. 


Valikosi Gudikün Oles ed Oļikanes 


L 

PLIN _SMALIK (XXVII 
FA ANTOINE DE SAINT-EXUPÉRY 





Nu, fümö, ya epasetikons yels mäl . . . neai büo ekonob konoti at. 
Flenädans, kels egelogoms obi, ebinoms mu koteniks ad gelogön obi nog 
liföli. Äbinob lügik, ab äsagob omes : "Binos fen . . . " 


Nu etrodob obi boso. Sevabo .. . no löliko. Ab sevob gudiko, das 
egekömom lü planet oma, bi, ün delaprim, no etuvob koapi omik. No 
äbinos koap so vetik . . . E plidob, neito, ad dalilön stelis. Binos äs kloküls 
lultumbalion . . . 


Ab ekö! jenon bos plödaleodik. Musule, keli edäsinob pro plin 
smalik, eglömob ad läyümön küiratanodi! Neai ukanom fimükön oni 
jipe. Täno säkob obe : "Kis epasetikon-li su planet omik? Ba jip efidon 
floti" 


Nü sagob obe: "fümiko nö ! Plin smalik nüfärmükom flori oka 
ün neit alik dis glätaklokäd onik, e galedom gudiko jipi oka. So binob 
kotenik. E stels valik smilons sofiko. 

Tän sagob obe : "Disipikoy semikna, ed atos saidon ! Ud 
eglömom, ün soar seimik, klokädi glätik, u jip emogolon nen noid dü neit 

. Täno kloküls valik cenons ad drens ! . . . 

Ekö müster vemo gretik. Pro ols, kels i löfols plini smalik, äs pro 
ob, nos in leval binon sümik, if seimo, no sevoy kiöpo, jip, keli no sevobs, 
efidon, sio u no, rosadi . . . 


Logedolsöd sili. Säkolsöd oles : "Jip, sio u no, efidon-li rosadi?" 
Ed ologols vio valikos cenon . . . 


E daülan nonik föro osuemon, das atos labon veüti somik ! 


Atos binon pro ob länod jönikün e lügikün in vol. Binos länod ot 

äs ut pada büik, ab edäsinob oni nogna ad jonön gudiko oni oles. Binos 
is, kö plin smalik epubom su tal, e täno enepubom. Logedolsöd küpäliko 
länodi at, sodas obinols fümiks ad dasevön oni dönu, if otävols-la ün del 
seimik in Frikop, in däsärt. Ed if ojenos-la, das ogolols-la bei top et, 
lebegob oli, no spidolsöd, stebedolsöd boso kuratiko dis stel ! If täno hicil 
okömom-la lü ol, if osmilom-la, if olabom-la heremi goldik, if no 
ogespikom-la ven besäkoy omi, orätols fümiko kim binom. Täno 
binolsöd fenöfiks ! No letolsös obi so lügiki : penolsös obe spido, das 
egekömom . . . 


In Volapük Rigik In Volapük Nulädik 
IN FLOLATIM IN FLORÜP 


In flolatim, ven del gölom. 

E töfs nidoms äs yofadlens, 
Ven lut väpöl gälo tonom 

Me böds yuböl e me biens; 
Jinos, das nog sinik menad 
Sevom bosi de vonagad - 

In flolatim. 


Ven lusölam de glad e nif 
Yilom sole nu vikodöl, 

E nifatim, ko plön e glif 
Ebigolom lifi bunöl; 

In nat, jinos, labon speli 
Das olifon in füd ai 

In flolatim. 


(fa hiel Schuyler C. Lord) 


In florüp, ven del litikon, 

E tofs nidons äs yofadrens, 
Ven lut benosmelöl gälo tonon 
Me böds yuböl e me biens; 
Jinos, das nog sinik menef 
Sevon bosi dö vönagad - 

In florüp. 


Ven mekädam fa glad e nif 
Yilon sole nu vikodöl, 

E nifüp, ko lied e glif 
Edugon lifi bunöl; 

In nat, jinos, laboy speli, 
Das olifoy laiduliko 

In florüp. 


(Ea hiel R. Midgley pevoböl) 

DOM IN KLERÄTALUSÜT (FIN) 
Koned fa el Johann Schmidt 





Tikods finik Dokana Schlägel 


Kredob, das dub ladälod nuik oba no stunoböv, if nu, pos 
jenots valik at, i dom in Klerätalusüt podrefonöv ünü brefüp fa fät 
neveda*. Mög gudik (ü mög badik) binädonöv bo me fätots* ut, das 
dom u reafonöv ini nosikam dub lefil, u, das kodü bäld e stad badik 
ona failonöv sekü nämäd tepa u mistoma. Pos jenots valik at, 
stebedob igo bali mögas at. Bedotob ye go vemo, das Klerätalusüt, 
kel labon jenotemi mö yels plu lultums, ösötonöv -la finükön dabini oka 
as kludod blufa voätik jenotas neplänovik at. Kludo, id in diläd at 
jenotas tefü el Hausenstein, dins neplänovik e dins ni siiks, jenots no 
xamoviks, veräts e neveräts komädons a lafo. 


Pospenäd ün yel 1955 


Yels mödik epasetikons sis jen at, ed ai no nog eriskob, ad 
loseitön* reidanefe jenotemi nekredabik at. Ibä pianiko dins bisarik at 
tefü dokan Hausenstein iperons pë ob dili gretik veŭüta. Ya pö visit 
balid ettimik dokana idasevob, das ädalabom täleni plödakösömik 
kombinatora*, e das äkanom tuvedön dinis ömik utis, kelis votikans 
äcedons dinis no tuvedovikis. Dub atos bisars anik ba go reafons ini 
stad ze suemovik. 


Tefü ret (pas pos dönuxam kuratik jenotas ädasevob, das ret 
at binon nog vemo gretik), plän alik defon pö ob. To atos, to dins 
klänöfik neplänovik valik ituvob dönu takedi oba, lediniko dub jenöfot, 
das tefü dins veütikün drimamagotas dokana Hausenstein misek 
valodik ijonon oki. Dom labü nüm: 11 in Klerätalusüt älaibinon, ai nog 
ätopon us sa lusüt oka. E yel bal pos votik siso ipasetikon. 


Jüs fino (dido idulon mö yels vel) ün yel : 1944 Klerätalusüt 
lölik e kludo i dom bäldik at in on, pänosükons ün krig gretik dub 
boums pötü lutaotatak; änepubons laidio. Us, kö ettimo lusüt izugon, 
us nu yebafeleds grünik sa florabets e luvegs binons, kels yümons 

domakedis jönik nulik haratasüta pedönuöl ko doms sütazuga votik 
visoik. 


Ab igo cen at topa büäto* glumidika ad top natedik* löfidik no 
kanon moükön de ob memi dö pat glumälik oka. Güö!* Jenots at ün 
krig ekodons, das fätots bisarik et dönu elifikons in ob nen läsikam 
pülikün. Vütimo ebäldikob, e dabinob nog as men balik ut, kel pö visit 
topa at labom sevi dö dins ut, kels is äjenons. E sis dels boumatataka 
sevob, das mem tomik at ai odugädon obi jüi fin lifa obik. 


BÜÄTO formerly LOSEITÖN to present 
FÄTOT a fate NATED open country 
GÜÖ! on the contrary! NEVED unmaking 
KOMBINATOR many parts 


TIDAM DIBIK 


Tidan, kel äpreparom tidodi veütik pro studans, laido päropom 
fa son smalik oka, kel ävilom, das segoloms se dom ini gad ad pledön 
futaglöpädi. 


Bi tidan ävilom finükön vobi oka, ätuvom koboyümükaräti. 
Äbinon rät te smalik, ab magod tefik äbinon kaed vola. 


Vifiko ägivom räti pule ed äkuradükom omi ad fidunön oni if 
äkanom osi. Äbüocedom, das ni ölilom, ni ölogom puli dü tim anik, ab 
stunükölo pul igekömom ünü düp bal. 


Rät pifidunon! Fat pästunom. Ab son äplänom ome, das rät 
älabon flanis tel. Su flan güik äbinon magod balugik famüla : fat, mot, 
hipul e jipul. 


Pul äsagom : "No ästeifülob ad koboyümön voli, ab sosus 
iplöpob ad koboyümön menis, tän ätuvob, das vol it i pibalon! 

GUD KÖMON SE VALIKOS (FIN) 





Ko drens in logs, mot äplänof ome : 
"Fatül ola esufom ladatataki; mutom kömön ini malädanöp." 


Fat äblibom in malädanöp te dü dels kil - tän ädeadom. Vob 
töbik oma su käv fino ideidon omi. Älabom lifayelis luldeg. 


Pos sepülam, famülans no äsevons kisi dunön nen mesed 
fatüla. 


Ab ekö el Paul, kel äsagom : 

"Dalabob moni saidik ad pelön debis e ad fidön obis.” 

Famülans too no äkotenons. 

"Mon at duton ole, e neodol oni pro fräds niverik ! " 

Ab el Paul äblibom pö ced omik. 

"Neods famüla ya binons gretikums, ka neods obik." 

"Binol son gudik !" äsagof mot ome ed äkidof omi molädiko. 

E so el Paul ävedom fatil verik famüla. 

Pos yel nog bal, pened älükömon de lavogan zifa nilik. Ziom 
liegik mota ideadom ed igeridom moni mödik ofe. Kodü atos, 


famülans äkanons lifön koveniko, ed el Paul fino äkanom visitön niveri 
ad studön. 

TÄVAVENTÜR IN KURDÄN (I) 
FA DO KARL 





"Qodè t'avezjkèt; àleik sálàm u ràmèt Álà - God jelomös oli; püd e 
miser Sölala binonsös ko ol !" 


Jeiq Melef, kele äsagob glidavödis at, älofom obe nami de jevod 
gedik oka. Balib naböfik ämufon len lips nevidik e skin logasimas äfomon 
plifilis smalik, kels äplidons obi nemödiküno. 


"Az kolàme tà; bu kalmèta ta siu taksr nakèm; atuna tam , Ansziálà, 
keira - Binob dünan ola; spälob nosi ad dünön oli; God dälomös, das visit 
olik obinon läbik !" ägespikom. 


Atosi sagöl, äpedom vemo flenöfiko nami oba e loged flanio 
äsinifon pro kompenans oma, das id atans nu dedietomsös okis. 


"Qodè skogoleta rast init - God yufomös oli tefü desin ola !" 
"Qodè ezj tà razjibìit - God binomös kotenik tefü ol !" 

"Qodè da-uleta ta mazen bekèt - God mödükomös liegi ola !" 
"Sálàm àleik, yàrimen àziz - Püd binonös ko ol, o flen löfik !" 


Vokäds at e sümiks ätonons zi ob, du nams ba teldegs ätöbidons ad 
pedön nami detik oba. Jirvan-Kurdänans at äspikoms kurmangci-püki 
paproiböl e kalad omas äjinon obe so dotik äs dialeg omas dü dels fol steba 
obik len oms. Ägalädob obi, bi nog sauno älüvob omis, e kodü atos 
äbrefükob devegami mögiküno. Älofob nami alane in kompen; Halef, 
dünan Larabänik oba, ädunom otosi, e täno ämomonitobs, fa monitan 
pakompenöl, kel äsötom dugön obis su veg gudikün love Zab gretik lü 
Zibar-Kurdänans löpik. 


Man at äpäklotom bisariko. Zönüls küirik lunik päfimons len kùlik 
redik oma (= luhät se fül hikapara herik pemeköl) e ats ädolagons love 

logod e nük oma äs lims raänida gianik. Blit vietik pästripon blägiko e 
yeloviko. Dils küirik tel zi futs petanöls äfomons jukis. Klot kübafomik 
grünik e vietik, klot dö kel no äsevoy, ud äbinon blötaklot u gun, ätegon 
löpakoapi, e se bradahogs klota ädolagons brads tel blonik e heriks, kels 
äjinons dutön lü lep seimik. Man älabom logodi maifik e logis snatik, me 
kels kuratäliküno älenlogom obi semikna. 


"Sìdil" (= O söl!) äsäkom dünan oba, posä imonitobs seilölo ba dü 
düp lafik, "vöd kinik Kurdänapüka sinifon lumani?" 


"Herambaz." 
"Benö! alan Kurdänanas at binom herambaz!" 
"Spikolöd nelaodiko!" 


"Kikodo, sìdi? Dat Kurdänan at no lilom obi-li? Igo if sevomöv 
Larabänapüki, nog no sevom-la dialegi oba. Pük ela Mogreb binon 
nesevädik is e Kurdänans valik binoms ravans. Álà il Álà - God binom God, 
God sevom valikosi; sevom, das gudikos no padunos fa Jeiq at di Jirvani. 
Elogol-li nudi slobik e logis luvestigöl oma? Lan oma binon lan renara!" 


“Sevob osi, Halef. No ga zesüdobs kosädi oma." 


"Hamdiulllà - lelobö Godi, bi mobinobs de om." Ab elogol-li, das 
monitans tel älüvoms vilagi bü motävam obas?" 


“No! Dinäd at kodon-li dremäli ole?" 


"Dremäli-li, sìdi? Sevol-li, kim binob? Binob Haci Halef Omar Ben 
Haci Abul Abas Ibn Haci Davud al Gósarà; fiedo e lanälo edünob oli dù yels 
tel; ebinob ko ol in Sahara, in Masr (= nem Larabänik Lägüptäna), in Belad 
al Arab, in Mósul e len leplekans diaba, e no efugob in riskäd seimik de flan 
olik. Elogol-li föro, das elabob dremäli?" 











